Diari Oficial de la Generalitat Valenciana


Sumari del DOGV 7879, del 22-09-2016 (2016/7233)

ACORD de 16 de setembre de 2016, del Consell, pel qual es ratifica l'Acord de la Mesa Sectorial de Justícia de 5 de maig de 2016 i la seua addenda del 28 de juliol de 2016.
----------------------------------------------------------------------------------------------------------------------------------------------------------------------------

### Dades del document

Número de DOGV
:   7879

Data del DOGV
:   22-09-2016

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2016/7233


Data del document
:   16-09-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Acord

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

ACORD de 16 de setembre de 2016, del Consell, pel qual es ratifica l'Acord de la Mesa Sectorial de Justícia de 5 de maig de 2016 i la seua addenda del 28 de juliol de 2016. [2016/7233]  
La implantació de la nova Oficina Judicial a la Comunitat Valenciana és un instrument imprescindible per a la modernització de l'Administració de Justícia i la millora del servei públic, arreplegats en la Llei Orgànica 6/1985, d'1 de juliol, del Poder Judicial, que, després de la reforma introduïda mitjançant la Llei 19/2003, configura l'Oficina Judicial com «l'organització de caràcter instrumental que serveix de suport a l'activitat jurisdiccional de jutges i tribunals».  
A partir de la mencionada reforma, a pesar que l'estructura bàsica de l'Oficina siga uniforme per a tot l'Estat, l'article 436.3 de l'esmentada llei orgànica estableix que la seua dimensió i organització es determinen per l'administració pública competent, en funció de l'activitat que s'hi desplegue.  
L'assumpció de competències en mitjans materials i personals per la Comunitat Valenciana converteix la Generalitat en l'administració a què correspon també el disseny i posada en funcionament de l'Oficina Judicial.  
D'altra banda, des del convenciment que la promoció professional del personal que presta serveis en l'Administració de Justícia no sols pot aconseguir-se per mitjà de l'ascens jeràrquic o la mobilitat entre llocs, la Generalitat creu convenient un aprofundiment en el coneixement i experiència en el mateix lloc de treball i, en aquest sentit, es considera necessària la introducció de mecanismes horitzontals de progressió que permeten avançar al personal funcionari, tant des d'un punt de vista retributiu, com de prestigi, amb l'objectiu de la consolidació aconseguida en la seua carrera professional.  
Per això s'ha valorat la conveniència d'arribar a un acord amb les organitzacions sindicals per a la concreció de la voluntat de totes les parts per a l'impuls de la nova Oficina Judicial i la millora de les condicions de treball del personal al servei de l'Administració de Justícia a la Comunitat Valenciana.  
En virtut del que s'exposa i de conformitat amb el que disposen els articles 31, 38.3 i següents del Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, el 5 de maig de 2016, les representacions de la Generalitat i de les organitzacions sindicals representades en la Mesa Sectorial de Justícia, Unió General de Treballadors del País Valencià (UGT-PV), Intersindical Valenciana (Intersindical), Comissions Obreres del País Valencià (CCOO-PV), i el Sindicat dels Treballadors de l'Administració de Justícia, van subscriure el 5 de maig de 2016 l'Acord per a la implantació de la nova Oficina Judicial a la Comunitat Valenciana i l'establiment de la carrera professional en l'Administració de Justícia de la Generalitat, modificat per addenda de 28 de juliol de 2016, la ratificació del qual es proposa.  
Per tot això, a proposta de la consellera de Justícia, Administració Pública, Reformes Democràtiques i Llibertats Públiques, el Consell, de conformitat amb el que estableix l'article 28.c de la Llei 5/1983, de 30 de desembre, de la Generalitat, del Consell, en sessió de 16 de setembre 2016,  
  
ACORDA  
  
Primer  
Ratificar l'Acord per a la implantació de la nova Oficina Judicial a la Comunitat Valenciana i l'establiment de la carrera professional en l'Administració de Justícia de la Generalitat Valenciana, de 5 de maig de 2016, així com la seua addenda subscrita el 28 de juliol de 2016, que figuren com a annexos I i II d'aquest acord.  
  
Segon  
Publicar aquest acord i els seus annexos I i II en el Diari Oficial de la Comunitat Valenciana.  
  
València, 16 de setembre de 2016  
  
La consellera secretària,  
MÓNICA OLTRA JARQUE  
ANNEX I  
Acord per a la implantació de la nova Oficina Judicial a la Comunitat Valenciana i l'establiment de la carrera professional en l'Administració de Justícia de la Generalitat Valenciana  
  
I. Implantació de la nova Oficina Judicial  
  
El present acord té per objecte consensuar els aspectes essencials del procés d'implantació de l'Oficina Judicial, en tot l'àmbit competencial de la Conselleria de Justícia, Administració Pública, Reformes Democràtiques i Llibertats Públiques.  
La implantació de la nova Oficina Judicial a la Comunitat Valenciana suposa un vertader repte que, tant l'Administració com les organitzacions sindicals que subscriuen el present acord, assumeixen com a imprescindible per a la modernització de l'Administració de Justícia i la millora del servei públic. En aqueix sentit, es concreta la voluntat de totes les parts per impulsar el desenvolupament de la nova Oficina Judicial, al mateix temps que la millora de les condicions del personal al servei de l'Administració de Justícia de la Comunitat Valenciana.  
Les parts subscriptores del present acord comparteixen tots els aspectes enunciats a continuació en relació a la implantació de l'Oficina Judicial, que seran incorporats en els termes oportuns en les respectives ordres de creació dels serveis comuns i unitats processals de suport directe, així com en les resolucions de la seua constitució.  
  
  
1. Plantilles  
La Conselleria de Justícia, Administració Pública, Reformes Democràtiques i Llibertats Públiques garanteix que l'aprovació de les relacions de llocs de treball (RLT) per al desplegament de la nova Oficina Judicial, no suposarà una disminució del nombre total de places existents en les actuals plantilles de cada un dels cossos de funcionaris al servei de l'Administració de Justícia.  
  
2. Adscripció de llocs en seccions  
La Conselleria de Justícia, Administració Pública, Reformes Democràtiques i Llibertats Públiques elaborarà les relacions de llocs de treball del seu àmbit de gestió de tal manera que aquestes continguen, als efectes d'adscripció dels llocs, la diferenciació per seccions en els serveis comuns processals que continguen aquesta estructura organitzativa.  
  
En els concursos de trasllat els funcionaris podran optar als llocs genèrics de cada secció així diferenciada, bé dins del servei comú corresponent o bé a seccions d'un altre servei comú processal. Aquesta diferenciació també es respectarà en el procés d'adaptació.  
  
Els llocs de treball així diferenciats determinaran l'assignació de funcions pel director del Servei Comú Processal, que haurà d'atendre al contingut funcional de cada secció d'acord amb el que estableix la resolució de constitució de cada servei comú. A aquests efectes la resolució esmentada descriurà la funció principal de cada una de les seccions diferenciades dins del servei comú corresponent.  
En tot cas, el director del Servei Comú Processal en el qual existisquen seccions així diferenciades podrà, quan siga necessari per a garantir la correcta prestació del servei i mitjançant una resolució motivada, atribuir als funcionaris d'aquestes seccions, la realització de qualsevol de les funcions que, sent pròpies del cos a què pertanguen, estiguen expressament atribuïdes al Servei Comú Processal esmentat.  
L'assignació de funcions que puga realitzar-se per aquest procediment tindrà sempre caràcter temporal i no modificarà l'adscripció dels funcionaris a una determinada secció.  
L'adscripció definitiva de funcionaris a una altra secció diferenciada només podrà realitzar-se mitjançant els mecanismes establits en la Llei Orgànica del Poder Judicial i el Reial Decret 1451/2005, de 7 de desembre, per a modificar les relacions de llocs de treball.  
L'Administració es compromet que, una vegada implantats tots els serveis comuns previstos en les tres capitals de província i en la ciutat d'Elx, aquests estiguen organitzats per seccions.  
En funció del tipus i grandària de les seccions, es podran establir llocs de treball de direccions de secció reservades a funcionaris del Cos de Gestió Processal Administrativa.  
  
3. Relacions de llocs de les Unitats Processals de Suport Directe  
  
L'Administració es compromet que, respectant plenament el que disposa l'article 39 bis del Reial Decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de Justícia, en les RLT de les Unitats Processals de Suport Directe, allí on existisca separació de jurisdiccions, s'identificarà el nombre de places que corresponen a cada tipus de jutjat dins de cada ordre jurisdiccional.  
  
4. Guàrdies  
La Conselleria de Justícia, Administració Pública, Reformes Democràtiques i Llibertats Públiques garanteix la realització i consegüent percepció de les retribucions per servei de guàrdia a tots els funcionaris que actualment presten tal servei, de manera que els torns de guàrdia que s'establisquen permeten que els funcionaris als qui ara se certifiquen guàrdies presten tal servei amb la mateixa freqüència que en l'actualitat.  
  
No obstant això, la freqüència en la realització de guàrdies podrà veure's disminuïda únicament en els supòsits següents:  
1. Quan una reforma legislativa o reglamentària del CGPJ així ho establisca.  
2. Quan l'increment en el nombre d'òrgans d'un partit judicial supose una disminució de la freqüència de realització de guàrdies per part dels funcionaris destinats en aquells.  
3. A l'entrada en funcionament del Servei Comú Processal d'Assumptes Generals de València, els funcionaris fins ara destinats en l'Oficina d'Informàtica del Deganat de València s'integraran en el servei comú esmentat. En la RLT del SCPG de València es diferenciaran nou llocs genèrics de tramitadors, que portaran associada la realització de les guàrdies per al registre i repartiment de la guàrdia dels jutjats d'instrucció en caps de setmana i festius. En el procés d'adaptació tindran preferència per a ocupar les places esmentades els funcionaris que actualment es troben destinats en l'Oficina d'Informàtica del Deganat de València.  
  
  
5. Retribucions  
La Conselleria de Justícia, Administració Pública, Reformes Democràtiques i Llibertats Públiques garanteix que cap funcionari o funcionària no veurà disminuïdes les retribucions complementàries fixes que perceba en el moment de la implantació de la nova Oficina Judicial (NOJ) si, en ocasió del procés d'adaptació, no poguera ser confirmat en un lloc amb semblants característiques i passara a exercir un lloc de treball genèric amb retribucions complementàries inferiors.  
  
El manteniment d'aquestes retribucions no podrà ser objecte de compensació ni absorció i es mantindrà mentre no es produïsca un canvi de lloc de treball de forma voluntària.  
La Conselleria de Justícia, Administració Pública, Reformes Democràtiques i Llibertats Públiques, conscient de l'esforç que pot suposar als funcionaris l'adaptació ala nou model organitzatiu i a pesar que en cap altre àmbit territorial la implantació de la NOJ ha suposat un increment retributiu, es compromet a:  
a) Incloure i consolidar en el complement específic de tots els llocs de treball que s'incorporen a la NOJ, la quantitat que en concepte de productivitat es percep fins ara. La inclusió citada ho serà a tots els efectes sense que puga ser deixada de percebre en els supòsits previstos en l'acord subscrit entre la Conselleria de Justícia i Administracions Públiques i les organitzacions sindicals CSI-CSIF i CEMSATSE, sobre mesures econòmiques en matèria de complement específic i productivitat del personal al servei de l'Administració de Justícia dependent de la Generalitat Valenciana, per als exercicis pressupostaris 2003 a 2005, i l'acord subscrit amb les organitzacions CSI-CSIF, CEMSATSE, CCOO, UGT-PV i STAP-IV, que introdueix una addenda a l'anterior.  
  
b) Establir un complement específic per als llocs genèrics superior a la mitjana del complement que, ja siga transitori més els programes concrets d'actuació, ja siga específic per haver-se dotat de RLT, es cobra en tot l'Estat espanyol.  
  
 Actual Comunitat Mitjana estatal actual Increment Comunitat Nou CE Nova mitjana estatal  
Gestió 479,12 - 536,86 - 65,00 - 544,12 - 541,86 -  
Tramitació 477,36 - 495,33 - 30,00 - 507,36 - 497,64 -  
Auxili 476,53 - 479,25 - 20,00 - 496,53 - 480,79 -  
  
  
L'Administració es compromet que, a 31 de desembre de 2017, tots els funcionaris de justícia de la Comunitat tinguen incrementades les seues retribucions en les quanties previstes en l'anterior quadre. Amb aquest fi, si a la data esmentada quedara cap funcionari o funcionaris sense estar inclosos en una RLT i, per tant, sense tenir adaptada la seua estructura retributiva al nou règim, el seu complement autonòmic transitori es veurà incrementat automàticament en les quanties citades.  
  
6. Llocs diferenciats  
La Conselleria de Justícia, Administració Pública, Reformes Democràtiques i Llibertats Públiques diferenciarà en les relacions de llocs de treball de cada una de les seus compreses en la primera fase, a més dels llocs singularitzats, els gestors i funcionaris d'auxili judicial que hagen de realitzar actes de comunicació. L'import del complement específic d'aquests llocs diferenciats, serà la suma de l'actual complement de penositat per la pràctica de diligències més el corresponent al complement específic de la resta de llocs genèrics.  
  
En el cas que algun funcionari dels destinats actualment en un Servei Comú de Notificacions i Embargaments, com a conseqüència del procés d'adaptació, resultara destinat en un lloc d'una altra secció del Servei Comú General i amb independència de l'establiment d'un complement personal que garantisca les mateixes percepcions que venia tenint fins a la data, se li reconeixerà el dret preferent a ocupar els llocs que es puguen quedar vacants en el futur en la secció d'Actes de Comunicació del dit Servei comú General. Amb aquest fi, prèviament a oferir les vacants en un concurs general de trasllat, els oferirà a aquests, adjudicant-se a aquell o aquella que tinguera una major antiguitat en l'extingit Servei Comú de Notificacions i Embargaments. Aquesta preferència únicament es podrà fer valdre mentre es mantinguen en el Servei Comú General.  
  
En tots els Serveis Comuns d'Assumptes Generals de la Comunitat, hi haurà almenys un lloc de treball en què s'exigisca com a requisit per a ocupar-lo, acreditar almenys el nivell elemental de coneixement del valencià. El dit requisit no operarà en la fase d'adaptació inicial, quan es constituïsquen els distints Serveis Comuns d'Assumptes Generals.  
  
  
7. Llocs singularitzats  
Els llocs singularitzats corresponents a direccions d'equips podran ser ocupats tant per funcionaris dels cossos de gestió, com de tramitació o auxili. A l'efecte, en les distintes relacions de llocs de treball que es vagen aprovant i que tinguen direccions d'equip, s'inclouran els llocs esmentats amb la identificació del cos a què haurà de pertànyer el cap d'equip.  
  
L'Administració es compromet que, del total de direccions d'equip existents a nivell de tota la Comunitat, una vegada implantada totalment la nova Oficina Judicial, almenys un 15 % d'elles estiga reservat al Cos de Tramitació Processal Administrativa, i almenys un 10 % al Cos d'Auxili Judicial.  
  
8. Procés d'adaptació  
La Conselleria de Justícia, Administració Pública, Reformes Democràtiques i Llibertats Públiques garanteix que el procés d'adaptació del personal al servei de l'Administració de Justícia es desenvoluparà primant la voluntarietat dels funcionaris per a accedir als nous llocs.  
  
El procés es desenvoluparà d'acord amb les fases següents:  
1a. Concurs de lliure designació, només per a aquells llocs de treball que així vinguen establits en les relacions de llocs de treball.  
2a. Concurs específic per a llocs singularitzats: només per a aquells llocs de treball que així vinguen establits en les relacions de llocs de treball, i d'acord amb les bases de convocatòria que han de ser negociades prèviament amb les organitzacions sindicals en el si de la Mesa Sectorial, en el qual per una sola vegada, podran participar en exclusiva els funcionaris destinats en els òrgans o serveis comuns actuals afectats pel procés.  
3a. Confirmació d'aquells funcionaris destinats en els Serveis de Notificacions i Embargaments els llocs dels quals es mantinguen, en ser llocs diferenciats i tenir majors retribucions en el complement específic.  
  
4a. Oferta a tots els funcionaris afectats pel procés, que no hagen sigut acoblats en les anteriors fases, de tots els llocs de treball genèrics diferenciats creats en la RLT que tinguen retribucions superiors en el complement específic.  
5a. Confirmació de la resta de funcionaris en el nou centre de destinació.  
En tot cas, en el procés d'adaptació es respectaran les preferències d'aquells treballadors que en l'actualitat perceben retribucions complementàries fixes superiors per qualsevol concepte (per actes de comunicació, perillositat, eixida a centres penitenciaris?); així mateix, l'adscripció a llocs de treball amb caràcter no voluntari mitjançant el procés de reassignació forçosa estarà subjecta a les regles següents:  
  
- No s'aplicarà l'obligació de romandre durant dos anys en el lloc de treball.  
- No s'aplicarà l'obligació de participar en el primer concurs de trasllat que es convoque a partir del procés d'adaptació.  
- S'aplicarà la preferència absoluta per a obtenir un lloc de treball en el seu centre de destinació d'origen en el primer concurs de llocs genèrics en què s'oferisquen places del centre esmentat.  
  
9. Protocols d'actuació  
La Conselleria de Justícia, Administració Pública, Reformes Democràtiques i Llibertats Públiques es compromet a instar el secretari de Govern del TSJ de la Comunitat Valenciana i els secretaris coordinadors provincials, per a la constitució d'un grup de treball en què estiguen presents les organitzacions sindicals firmants del present acord, a fi d'aportar i incorporar la seua valuosa experiència als protocols d'actuació que, sent de l'exclusiva competència per a la seua elaboració dels secretaris coordinadors provincials, han de ser aprovats pel secretari de Govern del TSJ de la Comunitat Valenciana.  
  
L'Administració instarà els secretaris coordinadors i de govern esmentats a fi que, en el manual de llocs de treball que forme part del protocol d'actuació, s'arrepleguen clarament les funcions i tasques associades a cada lloc de treball dins de l'Oficina Judicial.  
  
  
II. Bases per a l'establiment de la carrera professional en l'Administració de Justícia de la Generalitat Valenciana  
  
L'Administració de la Generalitat, des del convenciment que la promoció professional no sols pot aconseguir-se mitjançant l'ascens jeràrquic o la mobilitat entre llocs, sinó també per aprofundir en el coneixement i experiència en el mateix lloc de treball, considera necessari la introducció de mecanismes horitzontals de progressió que permeten avançar el personal funcionari, tant des d'un punt de vista retributiu com de prestigi i consolidar la posició aconseguida en la seua trajectòria professional.  
La Conselleria de Justícia, Administració Pública, Reformes Democràtiques i Llibertats Públiques es compromet d'implantar la carrera professional en l'àmbit del personal funcionari del servei de l'Administració de Justícia transferit, una vegada que el referit concepte retributiu siga arreplegat per la Llei Orgànica del Poder Judicial. Amb aquest fi, impulsarà davant les Corts Valencianes l'aprovació i tramitació d'una proposició de llei per a procedir a la reforma de la llei orgànica citada.  
  
Mentrestant es produeix la referida reforma, es negociarà la implantació d'un programa d'actuació que reconega la trajectòria i actuació professional, la qualitat del treball realitzat, la formació i coneixements adquirits i la seua implicació amb l'organització, els seus objectius i fins que resultaran de la implantació de la nova oficina judicial.  
  
Aquest programa d'actuació serà objecte de negociació en mesa sectorial durant 2016 amb l'objectiu que puga ser aplicat al llarg de la resta de la present legislatura, s'iniciarà el seu abonament de forma progressiva durant 2017 i finalitzarà en l'exercici pressupostari corresponent a 2019, tot això d'acord amb les disponibilitats pressupostàries.  
  
Les retribucions corresponents al programa d'actuació adés esmentat quedaran subsumides per aquelles que es determinen com a carrera professional, una vegada en siga possible la implantació d'acord amb la Llei Orgànica del Poder Judicial.  
Les organitzacions sindicals amb representació en la Mesa Sectorial de Justícia de la Generalitat Valenciana, firmants del present acord, es comprometen de participar activament en el disseny i establiment del programa d'actuació a què es refereix aquest.  
  
València, 5 de maig de 2016  
  
(Segueixen les signatures i rúbriques de la presidenta de la Mesa Sectorial de Justícia i de les organitzacions sindicals STAJ, CCOO-PV, Intersindical i UGT-PV)  
  
  
Addenda a l'acord per a la implantació de la nova Oficina Judicial en la Comunitat Valenciana i l'establiment de la carrera professional en l'Administració de Justícia de la Generalitat, subscrit el 5 de maig de 2016 entre la Conselleria de Justícia, Administracions Públiques, Reformes Democràtiques i Llibertats Públiques i les organitzacions sindicals STAJ, CCOO, Intersindical i UGT  
  
La Conselleria de Justícia, Administracions Públiques, Reformes Democràtiques i Llibertats Públiques i les organitzacions sindicals STAJ, CCOO, Intersindical i UGT, van subscriure el passat dia 5 de maig un acord per a la implantació de la nova Oficina Judicial a la Comunitat Valenciana i l'establiment de la carrera professional en l'Administració de Justícia.  
  
Advertida una errada en el text de l'acord esmentat, les parts signants subscriuen la present addenda per a la seua rectificació el sentit que, en l'apartat 8, en descriure les fases d'acord amb les quals es desenvoluparà el procés d'adaptació, la relativa al concurs específic per a llocs singularitzats, ha de ser del tenor literal següent:  
«2a. Concurs específic per a llocs singularitzats: només per a aquells llocs de treball que així vinguen establerts en les llistes de llocs de treball, i d'acord amb les bases de convocatòria que han de ser negociades prèviament amb les organitzacions sindicals en el si de la Mesa Sectorial, en què per una sola vegada podran participar-hi en exclusiva els funcionaris destinats al municipi on hagen d'exercir-se tals llocs de treball».   
  
València, 28 de juliol de 2016  
  
(Seguixen les signatures i rúbriques de la presidenta de la Mesa Sectorial de Justícia i de les organitzacions sindicals STAJ, CCOO-PV, Intersindical i UGT-PV)